《葛溪浴丹泉》
宋代·方一夔

杉松翳苍翠，古寺依寒溪。小桥度空阔，胜事穷朝隮。

仙人渺何许，昔年此孤栖。丹成馀此泉，高步凌云梯。

至今浴丹处，精光贯虹霓。老仙不厌世，寄迹随东西。

当时不相顾，野鹤群凫鸡。一朝上寥廓，指爪留沙泥。

我生旷劫内，临老归途迷。犹疑丹在水，清咽分刀圭。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。